อีกหนึ่งร้านที่ไม่ควรพลาด ที่น้าอ้วนจะมาแนะนำในวันนี้ ร้านอาหารน้องใหม่ที่เปิดได้ไม่กี่วัน แต่หาได้เป็นมือใหม่ไม่ ร้านชื่อเก๋ๆ The CHEF by Rimtara ร้านอาหารสไตล์ผสมผสานระหว่างอิตาเลียนและฝรั่งเศส จนได้เป็นสูตรที่ลงตัวของ The CHEF เอง ร้านนี้หากใครที่มองหาพิซซ่าสักถาดหนึ่งที่เครื่องจุดใจ และรสชาติเข้มข้นจะต้องหันมามองร้านนี้เพื่อเป็นตัวเลือกในใจแล้วหละ เพราะร้าน The CHEF by Rimtara แห่งนี้เขาเน้นเมนูที่พิซซ่าเป็นพิเศษ ใส่ใจในรายละเอียดและพัฒนาสูตรอยู่เป็นประจำจนกลายเป็นเมนูเด่นของร้าน พูดได้เลยว่าหากใครอยากทานพิซซ่าดีๆ สักถาด ที่นี่ครับ The CHEF by Rimtara จะต้องไม่พลาด

เห็นน้าอ้วนเกริ่นซะเอาจนอยากกิน ใครพร้อมแล้วก็เตรียมสตาร์ทรถได้เลยครับ ใครที่อยู่ในเมืองมุ่งหน้ามาทางแม่โจ้เลยครับ ขับรถเลยสี่แยกรวมโชคมีชัยมุ่งหน้าไปทางแม่โจ้นะครับ แล้วก็จะผ่านปั๊มน้ำมัน ปตท. แต่ถ้าเห็นปั๊มน้ำมันแล้วไกลๆ ให้พยายามชิดขวาทันเลยนะครับ เพราะเราจะต้องกลับรถตรงยูเทิร์นที่อยู่เลยปั๊ม (ถ้าพลาดก็เชิญนู่นเลยครับ สถานีวิทยุเสียงสามยอด) พอเรายูเทิร์นกลับมาแล้วก็พยายามชิดซ้ายเลยนะครับ เพราะร้าน The CHEF by Rimtara อยู่ในโครงการ The Fifth Avenue เลยทางโค้งมานิดเดียวนั่นเอง

The CHEF by Rimtara ถ้าดูจากด้านนอกแล้วจะเห็นว่าเป็นอาคารพาณิชย์ 1 คูหานะครับ แต่ถ้าได้เข้าไปข้างในแล้วจะรู้สึกว่าการตกแต่งจะเน้นออกแนวธรรมชาติ ผนังด้านหลังเค้าน์เตอร์ด้านบนจะตกแต่งด้วยหญ้าเทียมแต่แฝงด้วยความรู้สึกเขียวชะอุ่ม สดชื่นและจะมีท่อนไม้ต่างๆ ประดับเป็นฉากกั้นต่างๆ มากมาย นอกจากนั้นแล้วยังมีโต๊ะบริเวณชั้น 2 ของร้านด้วย หากใครที่ต้องการความสงบ ก็สามารถนั่งทานอาหารที่โซนนี้ได้

ระหว่างที่เรารออาหารจานหลักมาเสิร์ฟ เราก็นั่งทานอาหารเรียกน้ำย่อย หรือที่เรียกว่า  Appertizer อย่าง Spaghetti Breadsticks (เบรดสติ๊กรูปทรงสปาเก็ตตี้) กันก่อน หลายคนสงสัยว่าวิธีการทำ Spaghetti Breadsticks นี้ทำอย่างไร เอาเส้นสปาเก็ตตี้ไปไปทอดในน้ำมันหรือเปล่า ถึงได้ออกมาแบบนี้ เปล่าเลยครับที่นี่เขามีสูตรเฉพาะของที่นี่ แต่ขอแง้มพรายกันสักนิดคือ เขาใช้แป้งที่ทำสปาเก็ตตี้นั่นแหละเอามารีดให้เป็นเส้นแล้วปรุงในสูตรเฉพาะแล้วเอาไปทอดให้ได้เป็นเส้นยาวๆ รสชาติมีเอกลักษณ์ในตัว

จานนี้จะต้องไม่พลาดเช่นกันครับ เมนู Signature ของที่นี่เลยครับ The Chef Salad สลัดจานนี้จัดเต็มมาก ไม่ว่าจะเป็นเนื้ออบจากออสเตรเลีย มันฝรั่งผัด ไข่ดาวน้ำ พร้อมทั้งผักสดกรอบ จัดลงไปในจานนี้อย่างอัดแน่นกันเต็มที่ น้ำสลัดสามารถเลือกได้ไม่ว่าจะเป็น Balsamic , Honey Mustard , Black Pepper , Russian หรือ Japanese จุดเด่นของสลัดจานนี้ก็คงหนีไม่พ้นเนื้ออบจากออสเตรเลียที่รสชาติเยี่ยมมาก พร้อมการประยุกต์อย่างสร้างสรรค์โดยการเอาไข่ดาวน้ำหรือ Poach Egg มาใส่ในสลัดจานนี้เพื่อเพิ่มความมันของไข่แดงจนกลายเป็นสลัดที่รสชาติลงตัว

แต่ระหว่างที่เรารอพิซซ่าถาดจริง เชฟก็จัดพิซซ่าโคนชีส มาให้ทีมงานได้ลองทาน ถือเป็นอีกรูปแบบหนึ่งของพิซซ่าที่ไม่ค่อยได้คุ้นตากันสักเท่าไร (จากที่เคยเห็นจากพิซซ๋าแบรนด์ดังที่เคยทำมาช่วงหนึ่ง แต่ตอนนี้เห็นเงียบหายไปแล้ว) พิซซ่าโคนนี้เราสามารถเลือกได้ว่าจะเอาไส้อะไรนะครับ โดยจะมีให้เลือกคือ Cheese Lovers , All Time Favorite (Ham ไก่) และ Smart Brain (ทูน่า) โดยวันนี้น้าอ้วนขอแนะนำ Cheese Lovers โดยพิซซ่าโคนนี้ประกอบด้วยชีสอยู่ 4 ตัวก็คือเชสด้าชีส, มอสเซอเรล่าชีส, บลูชีส และครีมชีส ใครที่เป็น Cheese Lovers ตัวยง ถ้าได้ลองเมนูนี้แล้วหละก็ต้องร้องกรีสแน่นอน :)

ระหว่างที่ทีมงานกำลังชิมความอร่อยของเมนูต่างๆ ที่น้าอ้วนแนะนำข้างต้น เชฟก็กระซิบมาบอกว่า อยากมาลองดูวิธีการทำพิซซ่าดูไหม? ซึ่งบอกเลยว่าที่นี่มักจะไม่ค่อยให้ใครเห็นวิธีการทำมากนัก วันนี้ทีมน้าอ้วนชวนหิวรู้สึกออกแนว Exclusive กันพอสมควร เริ่มจากการีดแป้ง ที่เชฟจะพยายามรีดแป้งให้บางพอสมควร (จนถึงบางมาก) เพื่อให้ได้แป้งพิซซ่าที่บางเมื่อเวลาอบได้ที่แล้วจะมีความกรอบอยู่ในตัว พร้อมทั้งจัดแจงแต่งหน้าพิซซ่าด้วยซอสมะเขือเทศสูตรเด็ดของทางร้าน โรยหน้าพิซซ่าด้วยซีฟู๊ดต่างๆ ซึ่งเมนูที่เชฟจะทำในวันนี้คือ Pizza Pacific โดยจะรวมเอาอาหารทะเลต่างๆ มากมายมาอยู่บนพิซซ่าถาดนี้ เมื่อแต่งหน้าด้วยซีฟู๊ดต่างๆ แล้วก็ใส่พริก และผักต่างๆ ลงไปและปิดท้ายด้วยมอสเซอเรล่าชีส ที่ขูดเป็นฝอยโรยให้ทั่ว เพื่อที่ว่าเวลาอบชีสจะได้ไหลเยิ้มทั่วหน้าพิซซ่า

เมื่ออบจนเสร็จเราก็ได้ Pizza Pacific พร้อมที่จะรับประทานกันแล้ว พิซซ่าทุกถาดของที่นี่จะเสิร์ฟกันขนาด 12 นิ้ว โดยมีหน้าต่างๆ ให้เลือกมากมาย แต่วันนี้น้าอ้วนขอแนะนำพิซซ่าหน้าที่หลายๆ คนต้องชอบแน่นอน เพราะอัดแน่นด้วยซีฟู๊ดต่างๆ ไม่ว่าจะเป็นกุ้ง หอยแมลงภู่ หมึก ปลา เห็ด หอมใหญ่ และพริกยักษ์ พร้อมทั้งกับชีสตู้ม ๆ ที่ละลายอยู่บนหน้าพิซซ่าแบบอัดแน่นและจัดเต็มเลยทีเดียว ถาดนี้เสิร์ฟกันแบบ 8 ชิ้นครับ ทานกันให้พุงกางกันไปเลย สนนราคากันเบาๆ เพียง 328 บาท แต่ถ้าเทียบกับปริมาณและคุณภาพแล้ว น้าอ้วนขอคอนเฟิร์มกับคำกล่าวของลูกค้าท่านอื่นว่า ราคาสวนทางกับคุณภาพจริงๆ

ปิดท้ายด้วยของหวานล้างปากอย่าง Passionfruit Cheese Cake ชีสเค้กรสเสาวรส โดยเชฟจะเอาเนื้อเสาวรสมาผสมกับชีสแล้วทำเป็นชีสเค้กรสชาติเบาๆ มีควาหอม และเปรี้ยวของเสาวรสปนอยู่ในเนื้อชีส และด้านล่างก็จะมีแคร๊กเกอร์เพื่อเพิ่มความกรุบกรอบให้ขนมหวานชิ้นนี้ ซึ่งด้านบนก็จะราดด้วยซอสเสาวรส ที่ทำมาเป็นลักษณะของแยมเหลวๆ รสชาติออกหวานหน่อยๆ แต่ถ้าได้ทานคู่กับเสาวรสสดที่เสิร์ฟมาด้วยกันแล้ว รับรองว่ารสชาติ หอม หวาน เปรี้ยว และมัน จะอยู่ในขนมหวานชิ้นนี้พร้อมกันได้อย่างลงตัว

ก่อนที่จะอิ่มอย่างสมบูรณ์แบบ ปิดท้ายด้วยเครื่องดื่มสดชื่นกันสัก 2 แก้ว เริ่มด้วยเมนูที่อาจจะได้ยินชื่อแล้วเห็นหน้าตาอาจจะงงกันสักนิดว่าทำไมมันเป็นอย่างนี้ Red Velvet เครื่องดื่มโกโก้ปั่นสีแดง .... ฟังไม่ผิดครับโกโก้ปั่นสีแดง ปกติแล้วเวลาเราสั่งโกโก้ เรามักจะได้เครื่องดื่มที่มีสีน้ำตาลไหม้ๆ มาดื่มกันอยู่เป็นประจำ แต่ที่นี่เขามีโกโก้สีแดง โอ้ววววว แต่ขอบอกเลยว่ารสชาตินั้นคือโกโก้จริงๆ ใครที่เคยกินโกโก้แล้ว จะรู้สึกได้เลยว่ามันคือรสชาติของโกโก้จริงๆ แต่เป็นสีแดง   // และอีกแก้วหนึ่ง Milk Caramel อันนี้ไม่มีอะไรผิดแผกแตกต่างออกไปครับ เป็นนมปั่นสีขาวเนียนสวย เนื้อละเอียดรสชาติหวานหอมด้วยครีมคาราเมล ดื่มแล้วรู้สึกสดชื่นมากๆ

น้าอ้วนถามเชฟเอ๋ ว่าทำไมที่นี่เป็นร้านอาหารยุโรปแล้วทำไมเมนูถึงมีไม่เยอะ เชฟก็ตอบแบบสั้นๆ ว่าไม่อยากทำอะไรให้มันจับถ่าย อยากเน้นอะไรสักอย่างให้เป็นจุดเด่นของร้าน ซึ่งทางร้านเขาก็เลือกที่จะเอาพิซซ่า เป็นเมนูเด่นของร้าน ที่แบบว่าถ้านึกถึงพิซซ่าดีๆ สักถาด จะต้องนึกถึง  The CHEF By Rimtara นั่นเอง แต่ด้วยว่าการทำพิซซ่าสักถาดหนึ่งจะต้องใช้เวลาพอสมควร ทั้งตั้งแต่ขั้นตอนการนวดแป้ง รีดแป้ง แต่งหน้า และอบพิซซ่า ดังนั้นจึงมีเมนูเรียกน้ำย่อยไว้บริการด้วยเช่นกัน แต่ที่นี่คอนเฟิร์มว่าถ้าใครนึกถึงพิซซ่าดีๆ สักถาด จะต้องนึกถึง The CHEF by Rimtara แน่นอน